**Mane Rokvić** je bio četnički vojvoda i saradnik okupatora u drugom svetskom ratu, koji je tokom ustanka 1941. godine u Hrvatskoj i Bosni i Hercegovini organizovao pokolje civilnog stanovništva.

Predratna biografija
--------------------

Pre rata je radio u fabrici „Šipad" iz Drvara.

Ustanak u NDH
-------------

*Glavni članci: Ustanak u NDH i Pogrom u Krnjeuši*
Rokvić je vodio četničku frakciju tokom ustanka u Bosanskoj krajini 1941. Učestvovao u prvoj borbi protiv ustaša 26. jula 1941. godine nadomak Drvara, i u oslobođenju ovog grada 27. jula. Bio je komandant Drvarsko-petrovačkog četničkog odreda.

Pod vođstvom Mana Rokvića su počinjeni masovni pokolji hrvatskog življa tokom ustanka. Tako je Mane Rokvić pomagao u organiziranju pokolja svih katolika u selu Krnjeuša u augustu 1941.

U jesen 1941. je postao komandant puka „Kralj Aleksandar Prvi", jednog od šest pukova od kojih će krajem oktobra nastati Dinarska četnička divizija.

Saradnja sa NDH i Talijanima
----------------------------

*Glavni članci: Suradnja četnika sa NDH i Saradnja četnika sa snagama Osovine u Drugom svetskom ratu*
Mane Rokvić i Stevo Radenović su 16. maja utvrdili »da je stanje neodrživo« i »da je jedini spas u potpunoj saradnji četnika sa hrvatskim vlastima«. Rokvić je u ime četnika ponudio ustašama saradnju u borbi protiv partizana 17. maja 1942. godine, da bi mesec dana kasnije sklopili dogovor 18. juna 1942. Pavelićev ministar Mladen Lorković 26. maja 1942. godine depešom obaveštava »vrhovničtvo« velike župe Bribir i Sidraga:

> »Glavni stožer domobranstva suglasan je sa vašim priedlogom da se vođama grko-istočnjaka popu Momčilu Đujiću, Mani Rokviću, Bogunoviću, Paji Popoviću i Paji Omčikusu dodieli pomoć od milijun Kn (kuna), 200 pušaka jugoslavenskog poriekla i 10 strojo-pušaka.«
> 
> – Depeša ministra NDH Mladena Lorkovića nadležnima u Kninu o isporuci oružja četnicima (26. maj 1942.)

Iz Grahova je Mane Rokvić dobio naređenje da se povuče u Golubić i da tamo osnuje udarni bataljon koji će biti snabdevan od Talijana. Dolaskom u Golubić ostavio je odred i otišao je u Knin radi snabdevanja materijalom. Isplata je izvršena početkom juna. O tome dr Sinčić obavještava Pavelića: "*Jučer sam trima glavnim vođama četnika koji su u borbi protiv partizana, Momčilu Đujiću, Branku Bogunoviću i Mani Rokviću dao svakome po 100.000 kuna radi organiziranja borbe protiv partizana i pomoći njihovim suborcima*." Veliki župan David Sinčić je 17. lipnja 1942. godine iz Knina poslao nadređenima brzojav: „Postignuta suradnja s četničkim vođama Bogunović, Đujić, Rokvić, Rađenović. Četnici po dogovoru sa mnom i dobivenim uputstvima idu prema Glamoču sastati se sa četnicima Drenovića i domobranima gdje odrediti plan daljnjih zajedničkih akcija."

Čak i njegovi četnički saborci su ga opisivali kao "razbojnika i siledžiju". U izveštaju Mladena Žujovića generalu Mihailoviću od 6. avgusta 1943. stoji sledeće:

> Tu još postoje i neke Birčaninove vojvode Brana Bogunović, Mane Rokvić i još neki sve od zla oca i gore majke, mrze se između sebe, proganjaju se, prete zločinima svima i svakome — napasti. (...) Mane Rokvić u Petrovcu ima oko 500 ljudi, ali to je običan razbojnik i nemoguć siledžija.
> 
>

Saradnja sa Nemcima
-------------------

Nakon kapitulacije Italije, Dalmaciju i zapadnu Bosnu su okupirali Nemci. Početkom rujna 1943, zajedno s Nijemcima iz Bos. Petrovca je došao u Knin Mane Rokvić, potvrđujući svoju suradnju s novim okupacionim snagama.
Nemci u izveštaju iz novembra 1943. navode četničke vođe sa kojima se uspešno odvija saradnja, a na prvom mestu Maneta Rokvića: 

> Vojvoda Rokvić. Energični vođa koji bez prekida i ustezanja sarađuje sa nemačkim trupama. Izjašnjava se za Nemačku i u slučaju neprijateljskog iskrcavanja stoji sigurno na našoj strani.
> 
> – Izveštaj Komande 15. brdskog armijskog korpusa od 19. novembra 1943. Štabu 2. oklopne armije o saradnji četnika sa nemačkim trupama u Dalmaciji i zapadnoj Bosni

U izvještaju 114. lovačke divizije od 5. novembra 1943. detaljno se opisuje saradnja jedinica Wehrmachta sa snagama pod komandom vojvodâ Momčila Đujića i Maneta Rokvića. Njemački oficiri zaključuju da okupator ima veliku korist od četnika:

> Četnici obezbjeđuju glavnu liniju snabdijevanja G. Lapac-Gračac-Drniš-Knin-Šibenik iz vlastitih uporišta koja su naslonjena na njemačka; četničke jedinice dobijaju naredbe direktno od lokalnih njemačkih komandanata. Đujićeve trupe su tako raspoređene, da u slučaju prevrata ne kontrolišu u cijelosti prugu Knin-Drniš-Šibenik; Mane Rokvić je potpuno pouzdan i još od prije sarađuje sa divizijom u Bos. Petrovcu. Djeluju 4 samostalna četnička trupa, koja ostvaruju dobre rezultate u banditskoj pozadini. Pismeni sporazumi nisu sklopljeni ni sa jednom od četničkih grupa; četnici dobijaju snabdijevanje u skladu sa listama imena koje se stalno kontrolišu; municija za pješadijsko naouružanje se izdaje povremeno, uz strogu kontrolu potrošnje; svaki četnik nosi zvaničnu iskaznicu-oni bez iskaznice se hapse i razoružavaju. Rokvić ima neposrednu vezu sa divizijom, Đujić djeluje preko oficira za vezu. Četnici donose dobre rezultate u izviđanju, pa čak i u napadu kad sarađuju sa vlastitim trupama; Osiguranje dugih linija snabdijevanja bi bez četnika bilo /nezamislivo/.
> 
> – Izvještaj 114. lovačke divizije o rezultatima saradnje sa četnicima od 5. novembra 1943.

Krajem 1943. godine dolazi do sukoba između vojvode Rokvića i vojvode Đujića oko toga ko će imati veću naklonost i uticaj kod nemačkog okupatora.

Smrt vojvode Rokvića
--------------------

Natjecanje između Đujića i Rokvića potrajalo je sve do jeseni 1944. godine. Tada su Nijemci konačno procijenili da im je Đujić važniji od Rokvića, pa su ga u dogovoru sa ustašama dali likvidirati. Đoko Marić, jedan od saboraca vojvode Rokvića, poslije rata o njegovoj je smrti ostavio sljedeći zapis: 

> Vojvoda Mane Rokvić nije verovao koliko je Nemcima stalo da dođu do naših glava, poverovao je njihovim oficirima i otišao na tobože pregovore, gde je uhapšen, sproveden u Zagreb i predat Paveliću živ. Njegovu pratnju, 24 četnika, junaka i pregaoca, predali su u zloglasni ustaški logor u Jasenovcu, gde su poklani. Ja sam ostao usamljen...
> 
>

Vidi još
--------

* Pogrom u Krnjeuši
* Suradnja četnika sa NDH
* Saradnja četnika sa snagama Osovine u Drugom svetskom ratu